text: এবার বন্ধুর ছেলেকে সিনেমায় আনছেন সালমান : Onebd.news
  এবার বন্ধুর ছেলেকে সিনেমায় আনছেন সালমান
  সালমান খানকে বলা হয় বলিউডের দাতা হাতেম তায়ি। তাঁর হাত ধরে বলিউডে বহু অভিনেতা-অভিনেত্রী সিনেমায় এসেছেন। সেই তালিকায় নাম আছে ক্যাটরিনা কাইফ, সোনাক্ষী সিনহা, ডেইজি শাহ, জেরিন খান,আথিয়া শেঠি ও সুরাজ পাঞ্চালিসহ অনেকে। এছাড়া সদ্য তাঁর ভগ্নিপতি আয়ুশ শর্মাকেও টেনে এনেছেন বলিউডে।
  এবার নিজের এক বন্ধুর ছেলেকে বলিউডে প্রবেশ করাতে চলেছেন সালমান। ওই বন্ধুর ছেলের নাম জহির ইকবাল। গতকাল সালমান নিজেই এক টুইট বার্তায় একথা জানান। সেই সঙ্গে একটি ছবিও শেয়ার করেন। সেখানে দেখা যায় ছোট্র জহিরকে কোলে নিয়ে দাঁড়িয়ে আছেন সালমান। মুহূর্তেই ছবিটি সামাজিক যোগাযোগ মাধ্যমে ছড়িয়ে যায়।
  একসময় প্রায়ই জহিরকে কোলে নিয়ে ঘুরতেন সালমান। জহির ইকবালকে সালমান ভালোবেসে জহিরুল বলে ডাকেন।
  জানা যায়, সালমান তাঁর নিজের প্রযোজনা সংস্থার মাধ্যমে জহিরুলকে বলিউডে অভিষেক করাতে চলেছেন। চলতি বছরের সেপ্টেম্বর মাস থেকে ছবিটির কাজ শুরু হবে। ছবিটি নাকি পরিচালনা করবেন নিতিন কক্কর। এমনকি জহিরুলের বিপরীতে নায়িকা হিসেবে নতুন কাউকে নেবেন বলেও জানা যায়।
  সালমান তাঁর বোনের বিয়েতে জহিরের স্টেজ পারফরম্যান্সে মুগ্ধ হন। তখন থেকেই তিনি জহিরকে বলিউডে অভিষেক করাবেন বলে মনস্থির করেন।